Et coronaudbrud har endnu engang ramt Mariagerfjord Gymnasium. I weekenden blev en 3.g-elev konstateret smittet - det fik rektor Søren Urup til at igangsætte en større opsporingsarbejde for at kunne hjemsende de elever, der har været i nær kontakt med den smittede. - Alle elever i den smittedes stamklasse er sendt hjem i selvisolation. Og så er det valghold, han går på, også sendt hjem. Halvdelen af dé elever kommer i forvejen fra hans stamklasse, så det drejer som en en halv ekstra klasse, der nu også er hjemme, indtil de tester negativ, fortæller rektor på Mariagerfjord Gymnasium. Udbruddet kommer i en tid, hvor hele Mariagerfjord Kommune kæmper med høje coronatal. Senest måtte Hobro Søndre Skole for godt en uge siden sende samtlige elever hjem, efter 39 elever og medarbejdere var konstateret smittet med COVID-19. Søren Urup blev selv kontaktet af den smittede elev i weekenden. Herefter ringede han rundt til de nære kontakter - omkring 50 elever - der ikke måtte møde ind på gymnasiet fra mandag. Nu skal eleverne teste ad to omgange, før de kan komme tilbage i skole: På henholdsvis 4. og 6. dagen i forhold til, hvornår de sidst har været i kontakt med den smittede elev. Tester de negativ begge gange, må de komme tilbage. - Jeg forventer at have eleverne tilbage igen på torsdag, fortæller Søren Urup. Håber på små udbrud Mariagerfjord Gymnasium har tidligere været ramt af mindre coronaudbrud. Senest for knap to uger siden, hvor en elev i 1.g var konstateret smittet. - Det er jo meget forventliget, når smittetrykket er så højt i hele kommunen. Vi har også elever med små søskende fra Hobro Søndre Skole (der for nylig måtte sende alle elever hjem efter 39 bekræftede COVID-19-tilfælde, red.), så det skulle undre mig, hvis der ikke kommer flere smittede. Vi håber bare, at det er i dét leje. Er det bare et enkelt tilfælde fra tid til anden, kan vi kontrollere det, siger rektor Søren Urup. I forsøget på at holde de større udbrud fra døren, sørger man på gymnasiet for at efterleve alle forholdsregler, understreger rektor. - Vi er ekstra opmærksomme, fordi smittetrykket er så højt omkring os. Men vores erfaringer er, at eleverne ikke smitter hinanden i særligt stort omfang. Ingen er blevet smittet på skolen endnu. Men den kan være svært at undgå. De fulgte også alle regler på Hobro Søndre Skolen, men når uheldet er ude, er der ikke noget at gøre. Så handler det om at få det stoppet så hurtigt som muligt, siger han. Så mange er smittet i Mariagerfjord Kommune De seneste uge er 71 nye bekræftet smittet med COVID-19 i Mariagerfjord Kommune, ifølge Statens Serum Institut. Det er en stigning på 170 per 100.000 personer. I alt er 6.615 personer testet for COVID-19. I alt er 1.181 personer bekræftet smittet i Mariagerfjord Kommune. Det svarer til 2.825 per 100.000 personer. 12 procent er færdigvaccineret i kommunen.

Opsummering:
En elev i 3.g på Mariagerfjord Gymnasium blev i weekenden bekræftet smittet med COVID-19. Udbruddet kommer i en tid, hvor smittetrykket i kommunen i forvejen er højt, og eleverne på en lokal folkeskole også har været hjemsendt.